**ΠΕΜΠΤΗ 14 ΔΕΚΕΜΒΡΙΟΥ**

**(24ΩΡΗ ΑΠΕΡΓΙΑ  ΓΣΕΕ, ΑΔΕΔΥ, ΠΟΣΠΕΡΤ, ΕΣΗΕΑ)**

**...........................................................................................................................................**

**06.00 Σαν Σήμερα τον 20ό Αιώνα (Ε)   W**

**06.15 ΟΙΚΟΛΟΓΙΚΑ ΗΜΕΡΟΛΟΓΙΑ (Ε)   W**

**«Τίποτα δεν πάει χαμένο»**

Τρία πράγματα υποτίθεται ότι πρέπει να κάνει κάνεις στη ζωή του πριν πεθάνει, να φυτέψει ένα δέντρο, να αποκτήσει ένα παιδί και να γράψει ένα βιβλίο – και οι μαθητές μιας χούφτας σχολείων κάπου στην περιφέρεια της Αττικής ξεκίνησαν από νωρίς: φυτεύοντας από ένα δέντρο ενώ είναι ακόμη παιδιά, έχουν μια ολόκληρη ζωή μπροστά τους για να συνειδητοποιήσουν τι ακριβώς σημαίνει να λερώνεις τα χέρια σου με χώμα. Ίσως τελικά δεν είναι ανάγκη να ταξιδέψεις στα πέρατα της γης για να μάθεις να νοιάζεσαι για τον πλανήτη. Αρκεί να του φέρεσαι με τον ίδιο σεβασμό σαν να ήταν η προέκταση του σπιτιού σου.

Όλα αρχίζουν (αλλά ευτυχώς δεν τελειώνουν) από την αυλή του σχολείου: φρεσκοφυτεμένα παρτέρια, κάδοι κομποστοποίησης, εργαστήρια ανακύκλωσης και οικολογικά παιχνίδια διαμορφώνουν από νωρίς πράσινες συνειδήσεις, που με λίγη καλή θέληση θα συνεχίσουν να ανθίζουν σε όλα τα μήκη και τα πλάτη του εκπαιδευτικού συστήματος. Γιατί αν ένας μαθητής φτάσει στο προαύλιο του πανεπιστημίου χωρίς να ξέρει την περιβαλλοντική του προπαιδεία, τότε δεν τον σώζουν ούτε δέκα λέκτορες μαζί!

Σκηνοθεσία: **Μαρία Λεωνίδα**

Διεύθυνση φωτογραφίας: **Δημήτρης Κασιμάτης**

**07.05 ΑΥΤΟΙ ΠΟΥ ΠΗΡΑΝ ΤΑ ΒΟΥΝΑ (Ε) - ● W**

**«Ο Νώντας και τα βιολογικά προϊόντα στο Κιλκίς»**

Όταν ο Νώντας γνώρισε τη γυναίκα του Ζουμπουλιά πήραν την απόφαση να μετοικήσουν στα πάτρια εδάφη της συζύγου, στο Κιλκίς, για μια πιο άνετη και ανθρώπινη ζωή.

Ασχολήθηκαν με την βιοτεχνία υφασμάτων που ανθούσε στη Βόρεια Ελλάδα αλλά μετά από λίγα χρόνια ο κλάδος κατέρρευσε όπως και η δική τους δουλειά.

Δεν το έβαλαν κάτω. Άνοιξαν το πρώτο και μοναδικό σήμερα κατάστημα βιολογικών προϊόντων στην πόλη και πάλεψαν για άλλη μια φορά για να ορθοποδήσουν.

Σήμερα απολαμβάνουν τους καρπούς των προσπαθειών τους μαζί με τα δύο τους παιδιά και προτρέπουν τους νέους να ακολουθήσουν τους δρόμους της επαρχίας.

**07.50 ΕΝΑ ΚΤΙΡΙΟ ΜΙΑ ΙΣΤΟΡΙΑ (Ε)   W**

**«Βίλα Ιλίσια» Βυζαντινό και Χριστιανικό Μουσείο**

Στη «Βίλα Ιλίσια», το σημερινό Βυζαντινό και Χριστιανικό Μουσείο,  είναι αφιερωμένο το επεισόδιο της εκπομπής «Ένα κτίριο, μια ιστορία».

Ένα κτίριο που κατοικήθηκε από μια θρυλική μορφή, τη Δούκισσα της Πλακεντίας.

Γνωστή για την αγάπη που έτρεφε για την Ελλάδα, θα βοηθήσει σημαντικά στον Αγώνα της Ανεξαρτησίας, ενώ η παρουσία στην πόλη μιας προσωπικότητας όπως η Δούκισσα, με το έντονο παρελθόν, τον μεγάλο πλούτο και τον ιδιόμορφο τρόπο ζωής,  αποτέλεσε ένα εξαιρετικό γεγονός για την

παρελθόν, τον μεγάλο πλούτο και τον ιδιόμορφο τρόπο ζωής,  αποτέλεσε ένα εξαιρετικό γεγονός για την αθηναϊκή κοινωνία της εποχής.

Αναφορά γίνεται και στην ιδιαίτερη αρχιτεκτονική του κτιρίου, κατασκευασμένο από τον αρχιτέκτονα Σταμάτη Κλεάνθη, αλλά και στη σημερινή του χρησιμότητα ως Βυζαντινό και Χριστιανικό Μουσείο.

Μουσείο που συγκεντρώνει μερικούς από τους σημαντικότερους βυζαντινούς θησαυρούς.

Για την ιστορία και τη σημασία του κτιρίου, μιλάνε ο Δημήτρης Κωνστάντιος (Διευθυντής του Βυζαντινού και Χριστιανικού Μουσείου) και ο Στάθης Γκότσης (Ιστορικός).

**08.30 ΑΠΟ ΠΕΤΡΑ ΚΑΙ ΧΡΟΝΟ (Ε)  «Ναύπακτος» ●** **W**

**09.00 ΤΑΞΙΔΕΥΟΝΤΑΣ ΣΤΗΝ ΕΛΛΑΔΑ (Ε)    W**

 Με τη Μάγια Τσόκλη

 **«ΜΙΚΡΑΣΙΑΤΙΚΑ ΠΑΡΑΛΙΑ» - Α' και Β' Μέρος**

Το ταξίδι αυτό ξεκινά από το στενό των Δαρδανελίων,  από τον Ελλήσποντο, στα τούρκικα Canakkale Bogazi μια στενή λωρίδα θάλασσας, τεράστιας στρατιωτικής και εμπορικής σημασίας, μήκους 60 χλμ που χωρίζει την Ασία από την Ευρώπη και που ενώνει το Αιγαίο πέλαγος με τη θάλασσα του Μαρμαρά.

Η Μάγια αφήνει τα Δαρδανέλια που κάποτε φιλοξενούσαν μια κοινότητα 7000 ρωμιών και φεύγει προς το Νότο σκεπτόμενη ότι η αναρχία που επικρατούσε στην Ελλάδα κατά τον 11ο, 10ο και 9ο  π. Χ. αιώνα με τις συνεχείς μετακινήσεις φύλων και την αναζήτηση νέων γαιών για εγκατάσταση, στάθηκε η αιτία για τον πρώτο ελληνικό αποικισμό της Μικράς Ασίας. Πρώτη της στάση θα είναι η λοιπόν η Μυθική Τροία η οποία έχει το όνομα χωρίς δυστυχώς να έχει τη χάρη.

Αντίθετα, θα ανακαλύψει μέσα στον ορεινό όγκο του Τριγρί Νταγ ένα εντυπωσιακό  ξεχασμένο αρχαίο λατομείο της Τρωάδας όπου 7 «μνημειακές» κολώνες περιμένουν ακόμη να χρησιμοποιηθούν. Λίγα χιλιόμετρα μακριά βρισκόταν η Αλεξάνδρεια Τρωάδα, που άκμασε ως το μεγαλύτερο εξαγωγικό κέντρο του διάσημου τρωαδικού γρανίτη. Λίγο πιο δυτικά, η εκπομπή επισκέπτεται μέσα σε ένα απρόσωπο χωριό έναν ελληνιστικό ναό αφιερωμένο στον Απόλλωνα Σμινθέα πριν φτάσει στην υπέροχη Άσσο που στέκει ακριβώς απέναντι από τη Λέσβο.

Από τα μέσα του 19ου αιώνα η Τουρκία θα προσπαθήσει να πλησιάσει τη Δύση και οι  γνωστές μεταρρυθμίσεις του Τανζιμάτ που δίνουν ίσα πολιτικά δικαιώματα στους  χριστιανούς και τους μουσουλμάνους και ξεχωριστά προνόμια στο Οικουμενικό Πατριαρχείο θα ευνοήσουν την ραγδαία ανάπτυξη  των ελληνικών κοινοτήτων στην περιοχή των παραλίων. Ο κόλπος του Αδραμυτίου με τους ελαιώνες είναι μια τέτοια περιοχή. Η Μάγια ανεβαίνει στον Καζνταγί, το Όρος  Ίδη  όπου έγινε ο γάμος μεταξύ της Θέτιδος και του Πυλαία. Το «μήλον της Έριδος» μετέτρεψε το γάμο  σε διαγωνισμό ομορφιάς μεταξύ Ήρας Αθηνάς και Αφροδίτης που έταξε στον κριτή, τον Πάρη,  την ωραία Ελένη βάζοντας τη σπίθα για τον Τρωικό Πόλεμο!

Πάνω στο βουνό βρίσκεται και το Αντά Τεπέ που  ήταν λέει χωριό ακραιφνώς ελληνικό.  Ζούσε από τα καλά που του πρόσφερε η φύση, από το λάδι και το μέλι και οι κάτοικοί της, Μυτιληνιοί οι περισσότεροι, είχαν εμπορικές σχέσεις με το κοντινό Αϊβαλί. Από το Αϊβαλί και τα Μοσχονήσια  θα περάσει το «Ταξιδεύοντας» πριν σταματήσει στη Σμύρνη χάρις στη μαρτυρία της κυρίας Καλλιόπης Ρήγα, κόρης του γνωστού νευροπαθολόγου της Σμύρνης Ταστζόγλου.

Το δεύτερο επεισόδιο των παραλίων ξεκινά από τον περίφημο Κιρκιντζέ, το χωριό της Διδώς Σωτηρίου: «Αν υπάρχει αυτό που λένε παράδεισος, το χωριό μας, ο Κιρκιντζές ήτανε δείγμα του. Κοντά στο θεό ζούσαμε, ψηλά, ανάμεσα σε κατάφυτα βουνά και ξαγναντεύαμε ολόκληρο τον καρπερό κάμπο της Έφεσος, που ήταν δικός μας ίσαμε τη θάλασσα». Η Έφεσος, η σημαντικότερη αρχαία πόλη της Μικράς Ασίας,  δέχεται τους περισσότερους επισκέπτες στην Τουρκία μετά το τέμενος Σουλταναχμέτ της Κωνσταντινούπολης. Γι’ αυτό η Μάγια προτιμά  να αφήσει τα διάσημα κλασσικά μνημεία για μια άλλη φορά και να ασχοληθεί με τα χριστιανικά. Πρώτα σταματά στη «Μαριεμάνα», στο «σπίτι της Παναγίας», στο ξωκλήσι  όπου πολλοί πιστεύουν ότι έζησε τα τελευταία της χρόνια η Παρθένος! Χριστιανοί και Μουσουλμάνοι επισκέπτονται το μέρος και το τιμούν ποικιλοτρόπως. Επόμενη στάση θα είναι η σπηλιά όπου «εκοιμήθησαν  οι 7 παίδες επί Δεκίου». Ο λόφος  με τα χρόνια μετατράπηκε σε  ένα εκτεταμένο λαξευμένο δίκτυο από κατακόμβες που παρέμειναν σε χρήση μέχρι και τα ύστερα βυζαντινά χρόνια. Επόμενη μεγάλη πόλη στο δρόμο μας είναι το Κουσάντασι, η Νέα Έφεσος των Ελλήνων και κυρίως των Σαμιωτών που ζούσαν από  τα αγροτικά προϊόντα των πεδιάδων του Καΰστρου και του Μαιάνδρου.  Σήμερα το Κουσάντασι προσπαθεί να μοιάσει σ’ ένα αιγαιοπελαγίτικο Λας Βέγκας και ο τουρισμός «πακέτου» ανθεί. Συνεχίζοντας νότια,  η Μάγια επισκέπτεται το Κελεμπέσι, το μεγαλύτερο από τα ελληνικά χωριά του Μαιάνδρου, Οι κάτοικοι του προέρχονταν από τα Σώκια, τον Γέροντα, τη Σάμο και τα Δωδεκάνησα και ήταν βασικά αγρότες και βοσκοί. Επόμενη στάση, ένα από τα ωραιότερα μέρη της Τουρκίας: η λίμνη Μπάφα που κάποτε ήταν ο Λατμικός κόλπος. Οι προσχώσεις του Μαιάνδρου απομάκρυναν όμως το Αιγαίο Πέλαγος και δημιούργησαν τη λίμνη στα νησάκια της οποίας στέκουν ακόμη οχυρωμένα βυζαντινά κτίσματα που χρονολογούνται στην εποχή που η περιοχή φιλοξενούσε μια μεγάλη μοναστική κοινότητα, από τον 7ο έως και τον 14ο αιώνα δηλαδή.  Η Μάγια με οδηγό τον Μεχμέτ θα κάνει ένα μεγάλο trekking μέσα στους ελαιώνες του όρους Λάτμος , στα μοναστήρια και τα ασκηταριά πριν κατέβει προς το χωριό Καπακιρί που κτίστηκε πάνω στην αρχαία Λατμική Ηράκλεια. Το σύγχρονο χωριό αναπτύχθηκε μέσα στον αρχαιολογικό χώρο και η ατμόσφαιρα θυμίζει παλιές φωτογραφίες της Ελλάδας, μιας και οι κάτοικοι  ζουν κυριολεκτικά μέσα στα αρχαία ερείπια. Ονειρώδες!

Το «Ταξιδεύοντας»  θα σταματήσει στον Εύρωμο και τα Λάβρανδα, θα περάσει από το  θορυβώδες Μπόντρουμ, την Αλικαρνασσό, και θα συνεχίσει για το Φετχιέ, την αρχαία Τελμησσό,  τη βυζαντινή Μάκρη που διαθέτει μια από τις ωραιότερες θάλασσες της Τουρκίας, την Οludeniz. Εκεί κολυμπούσαν  και οι Έλληνες που κατοικούσαν στο περίφημο Λυβίσι όπως  είχε διηγηθεί παλιότερα στη Μάγια ο κ. Μιχάλης Γιαμάνης.

**11.00 ΔΕΝ ΕΙΣΑΙ ΜΟΝΟΣ (Ε) ●  W**

**«Το σωματίδιο του Θεού»**

Πώς ξεκίνησε το σύμπαν; Τι υπήρχε πριν από αυτό; Υπήρχε χρόνος πριν από τον χρόνο;

Οι επιστήμονες είναι διχασμένοι. Aκόμα προσπαθούν να λύσουν αυτό το πανάρχαιο αίνιγμα. Στην Ελβετία χιλιάδες επιστήμονες εργάζονται στο μεγαλύτερο πείραμα του κόσμου. Αναζητούν το «μποζόνιο του Χιγκς», ή αλλιώς, το «σωματίδιο του Θεού».

Η ανακάλυψη του ίχνους του θα αλλάξει τον τρόπο που βλέπουμε τον κόσμο; Θα επηρεάσει την πίστη των ανθρώπων;  Έχει να προσφέρει σήμερα η Πατερική Θεολογία στην ανθρώπινη αναζήτηση για την Αρχή του Κόσμου; Ποιά είναι η προσφορά της στην ιστορία της Επιστήμης; Τέσσερις χιλιάδες χρόνια ανθρώπινης αναζήτησης, με τη Μυθολογία, τη Φιλοσοφία, τις Θρησκείες, μέχρι τις σύγχρονες επιστημονικές θεωρίες, και το αιώνιο μυστήριο παραμένει άλυτο.

*«Ακόμα και αν μπορέσουμε να εξηγήσουμε αυτά που θεωρούμε παράδοξα και ερμηνεύουμε ως θαύμα, δεν μειώνεται στο ελάχιστο ο θαυμασμός μας για τα μέγιστα διότι η πίστη είναι ισχυρότερη από τις λογικές αποδείξεις».* Μέγας Βασίλειος, 4ος αιώνας

Σκηνοθεσία: Μαρία Χατζημιχάλη-Παπαλιού

Μοντάζ: Γιάννης Τσιτσόπουλος

Σενάριο: Λένα Βουδούρη, Μαρία Xατζημιχάλη-Παπαλιού

Διεύθυνση Φωτογραφίας: Βαγγέλης Κουλίνος

Πρωτότυπη μουσική: Μάριος Αριστόπουλος

Έρευνα: Αριστοτέλης Χρ. Ευτυχιάδης, Αναπληρωτής Καθηγητής  της  Ιατρικής Σχολής του Πανεπιστημίου Αθηνών.

Συμμετέχουν: Αριστοτέλης Χρ. Ευτυχιάδης-Αναπληρωτής Καθηγητής της Ιατρικής Σχολής του Πανεπιστημίου Αθηνών, Μιχαήλ Δ. Δερμιτζάκης - Καθηγητής Γεωλογίας και Παλαιοντολογίας του Πανεπιστημίου Αθηνών.

Τα γυρίσματα της σειράς πραγματοποιήθηκαν στην Ελλάδα (Αστυπάλαια, Μακεδονία, Ήπειρος, Μετέωρα, Αίγινα, Λουτράκι, Θήβα, Μήλος, Κως, κ.ά), την Τουρκία (Κωνσταντινούπολη, Καππαδοκία, Αντιόχεια, Μυρσίνη, κ.ά.), την Ιταλία, τη Γαλλία, τη Σκωτία, την Αυστρία, το Ισραήλ, την Αίγυπτο και τη Συρία.

**12.00 ΞΕΝΟ ΝΤΟΚΙΜΑΝΤΕΡ (E) ●**

**«The universe: Ancient Mysteries solved - Pyramids» Α΄ Κύκλος**

Ντοκιμαντέρ ιστορικού επιστημονικού περιεχομένου, παραγωγής ΗΠΑ (History Channel), 2015 - 2016.

Η σειρά διερευνά την ιστορία του σύμπαντος και τις θρησκευτικές πεποιθήσεις που βρίσκονται πίσω από τη δημιουργία του σήμερα, μέσα από τους μύθους, την επιστήμη, τη θρησκεία.  Φέρνει στο φως εναλλακτικές προτάσεις, θέτει ερωτήματα και αμφισβητεί το αποδεκτό, ανοίγει μια νέα οπτική γύρω από τη δημιουργία του από αυτή που γνωρίζουμε.

**13.00 ΣΑΝ ΣΗΜΕΡΑ ΤΟΝ 20ο ΑΙΩΝΑ (Ε)**

**13.15  ΕΛΛΗΝΙΚΗ ΣΕΙΡΑ (E) ●  W**

 **«Στα φτερά του έρωτα»  Α' Κύκλος**

**Επεισόδια 52, 53, 54, 55ο**

**15.00 ΞΕΝΟ ΝΤΟΚΙΜΑΝΤΕΡ (E) ●**

**«Fukushima, back in the forbidden area»**

Ωριαίο ντοκιμαντέρ, παραγωγής Γαλλίας  2012.

Ένα χρόνο μετά την καταστροφή, το συναρπαστικό αυτό ντοκιμαντέρ αυτό μας ταξιδεύει σε ένα μέρος που κανείς πριν δεν είχε εξερευνήσει.

Μια περιοχή όπου ζούσαν 80000 άνθρωποι είναι τώρα έρημος, με μόνους κατοίκους λίγους πυρηνικούς επιστήμονες, που αγωνίζονται να εξαλείψουν την μόλυνση από τη ραδιενέργεια. Τι ζωή κάνουν οι πρόσφυγες τώρα και ποιες είναι οι πολιτικές της κυβέρνησης;  Άραγε θα μπορέσει να υπάρξει ξανά ζωή στη Φουκουσίμα;

**16.00 H ΜΗΧΑΝΗ ΤΟΥ ΧΡΟΝΟΥ (Ε) ● W**

**«Σουμπερίτες και Πουλικοί» Α' και Β' Μέρος**

Τους «Σουμπερίτες»,  τους  Έλληνες συνεργάτες των Γερμανών δολοφόνων, παρουσιάζει η «Μηχανή του Χρόνου» με το Χρίστο Βασιλόπουλο. Η αιματηρή  πορεία του «Σώματος Κυνηγών» με επικεφαλής τον Φρίτς Σούμπερτ, στην οποία συμμετείχαν Έλληνες προδότες.

Πώς  αιµατοκύλησαν την  Κρήτη και τη Μακεδονία στο όνομα του Χίτλερ.

6 Οκτωβρίου 1943. Στην  Κρήτη ο επιλοχίας Φριτς Σούμπερτ που έχει σχηματίσει ειδική ομάδα κυνηγών με στόχο να χτυπήσει το αντάρτικο στην Κρήτη, φθάνει στο χωριό Καλή Συκιά στο Ρέθυμνο. Ο Σούμπερτ ανακρίνει τους κατοίκους και όταν διαπιστώνει ότι δεν αποσπά πληροφορίες  δένει 12 γυναίκες, πυρπολεί κάποια σπίτια και τις πετάει μέσα για να καούν ζωντανές.

Αυτή είναι μόνο μία από τις πολλές διεστραμμένες ενέργειες του Γερμανού υπαξιωματικού που έσφαξε εκατοντάδες Έλληνες, έκαψε δεκάδες χωριά και ξεκλήρισε ολόκληρες οικογένειες στην Κρήτη και τη Μακεδονία.

Μέχρι πρόσφατα υπήρχε η εντύπωση ότι ο Σούμπερτ είχε ελληνικές ρίζες.  Σύμφωνα με νεότερες έρευνες όμως, τεκμηριώνεται ότι ήταν Γερμανός που μιλούσε ελληνικά και στην απελευθέρωση χρησιμοποίησε το όνομα Κωνσταντινίδης  για να αποφύγει την σύλληψη.

Ο Σούμπερτ από µεταφραστής και κατάσκοπος, εξελίχθηκε σε έναν πανίσχυρο διοικητή  σώµατος περίπου 150 ανδρών. Δημιούργησε στο Ηράκλειο της Κρήτης «σώμα κυνηγών», αφού  στρατολόγησε 'Ελληνες πολίτες με μειωμένη εθνική συνείδηση, αλλά και ποινικούς κρατούμενους, οι οποίοι φόρεσαν τη γερμανική στολή και έκαναν φρικτά εγκλήματα κατά των συμπατριωτών τους με αντάλλαγμα την ελευθερία τους.

Η εκπομπή φωτίζει το δράμα των κατοίκων στο χωριό  Κρουσώνας  του Ηρακλείου.

Το χωριό είχε αντιστασιακή δράση αλλά μία ισχυρή οικογένεια του  Κρουσώνα, οι Τζουλιάδες  εντάχθηκαν στην ομάδα του Ναζί εγκληματία και συμμετείχαν στα εγκλήματά του!

Γι αυτό στην  Κρήτη ο χαρακτηρισμός  "Σουμπερίτης" ακόμα και στις μέρες μας αποτελεί μεγάλη βρισιά και είναι  συνώνυμο του προδότη και  του στυγνού εγκληματία

Η εκπομπή φωτίζει όλο το χρονικό, αλλά και το παρασκήνιο της δράσης της εγκληματικής ομάδας, που σκότωνε γυναίκες και παιδιά στο όνομα του ναζισμού. Το πρώτο θύμα ήταν ο κοινοτάρχης του ορεινού χωριού Όρος Ρεθύμνου, Παντελής Παπαδάκης, πατέρας οκτώ ανήλικων παιδιών.

Συγκλονιστική είναι η ιστορία του Δημήτρη Γρυντάκη από την  Καλή  Συκιά Ρεθύμνου, που τότε ήταν μωρό. Ένας «Σουμπερίτης» τον άρπαξε από την αγκαλιά της μητέρας του, τον πέταξε στα ξερόκλαδα και εντελώς συμπτωματικά σώθηκε καθώς μετά από λίγα λεπτά έκαψαν ζωντανή τη μάνα του.

Ανατριχιαστική είναι και η περιγραφή του πρώην βουλευτή Κώστα Μπαντουβά, τον πατέρα του οποίου οι «Σουμπερίτες» βασάνισαν φρικτά μέχρι θανάτου για να αποκαλύψει στοιχεία από την αντιστασιακή δράση της οικογενείας του και τελικά τον έθαψαν ζωντανό.

Ο Σούµπερτ παρέµεινε στην Κρήτη από τον Αύγουστο του 1941 ως τον Ιανουάριο του 1944. Σε αυτό το διάστημα εκτέλεσε περισσότερους από 200 πατριώτες και έκανε αναρίθµητους βασανισµούς. Στη συνέχεια,  ο υπαξιωματικός  μετατέθηκε στη Θεσσαλονίκη, και  συνέχισε την σαδιστική  του δράση στο μακεδονικό έδαφος. Εκεί έκανε αδιανόητα εγκλήματα και άφησε την αιματηρή σφραγίδα του στο Ασβεστοχώρι, στο ολοκαύτωµα του Χορτιάτη και στα Γιαννιτσά που βίωσαν τις θηριωδίες του.

Στο  δεύτερο μέρος της  εκπομπής, η  έρευνα της «Μηχανής του Χρόνου», φωτίζει  τον ρόλο του απότακτου συνταγματάρχη του ελληνικού στρατού Γεώργιου Πούλου, ο οποίος όχι μόνο συνεργάστηκε με τους «Σουμπερίτες», αλλά με έδρα την Κρύα Βρύση Πέλλας δημιούργησε δικό του στρατό στην υπηρεσία του Χίτλερ διαπράττοντας σωρεία εγκλημάτων κατά των αμάχων. Είναι ένα ακόμα σκοτεινό κομμάτι δοσιλογισμού στο οποίο πήραν μέρος Έλληνες εθελοντές, αλλά και βίαια στρατολογηθέντες  πολίτες. Η έρευνα επιχειρεί να καταγράψει αυτούς που συμμετείχαν στις δολοφονικές οµάδες και τα κίνητρα της συμμετοχής τους.

Μια πολύμηνη αποκαλυπτική έρευνα της εκπομπής για το σκοτεινό πρόσωπο των δοσιλόγων

**17.50  ΑΠΟ ΤΟΝ ΦΡΟΪΝΤ ΣΤΟ ΔΙΑΔΙΚΤΥΟ (Ε)  W**

**18.50 ΞΕΝΗ ΣΕΙΡΑ  - ΣΤ' ΚΥΚΛΟΣ ● (Ε)   GR**

 **«ΟΙ ΕΞΙ ΑΔΕΛΦΕΣ» (SEIS HERMANAS -SIX SISTERS)**

**Επεισόδια 9ο & 10ο**

**21.00 ΞΕΝΟ ΝΤΟΚΙΜΑΝΤΕΡ (E) ▲**

 **«Network of  hate»**

Ωριαίο ντοκιμαντέρ, παραγωγής Γαλλίας 2015.

Σήμερα, το διαδίκτυο γενικά και οι ιστότοποι κοινωνικής δικτύωσης ειδικότερα έχουν γίνει σημαντικοί χώροι ελεύθερης έκφρασης. Ωστόσο, το μειονέκτημα της κατάστασης αυτής δεν γνωρίζει όρια. Σε αυτούς τους ιστότοπους γίνονται τα πλέον ρατσιστικά, σεξιστικά και ομοφοβικά σχόλια, συχνά κάτω από το μανδύα της ανωνυμίας.

Η δημοσιογράφος Rokhaya Diallo ερευνά το πρόβλημα αυτό μέσα από την προσωπική της ιστορία, που περιελάμβανε σαφείς απειλές σεξουαλικής βίας προς το πρόσωπό της. Εκείνη υπέβαλλε μήνυση εναντίον εκείνων που εξαπέλυσαν τις απειλές στο Twitter και παρακολουθούμε την υπόθεση μέχρι την τελική νίκη της στα γαλλικά δικαστήρια.

Ποιοι κρύβονται πίσω από αυτά τα κακόβουλα σχόλια; Τι αντίκτυπο έχουν στα θύματα; Κατά μία ευρύτερη έννοια, γιατί υπάρχει τόσο μίσος στο διαδίκτυο; Πώς μπορούμε να λύσουμε αυτό το διογκούμενο πρόβλημα;

**22.10  ΕΛΛΗΝΙΚΗ ΣΕΙΡΑ (Ε)▲  W**

**«Λούφα και Παραλλαγή»** **Α' ΚΥΚΛΟΣ**

**Επεισόδια 17ο & 18ο**

**24.00  ΕΞΑΝΤΑΣ (Ε) ▲ W**

 **«WELCOME TO TIJUANA»**

Η Τιχουάνα είναι συνοριακή πόλη του Μεξικού με τις ΗΠΑ και περιοχή ελέγχου του καρτέλ Αρεγιάνο Φέλιξ (CAF), ενός από τα ισχυρότερα καρτέλ του κόσμου.  Το 2006, ο πρόεδρος Φελίπε Καλδερόν κήρυξε τον πόλεμο στα εφτά Καρτέλ Ναρκωτικών που δρουν στη χώρα. Με μια αμφιλεγόμενη απόφαση, έστειλε 40.000 στρατιώτες, να σκοτώσουν την Λερναία Ύδρα του Οργανωμένου Εγκλήματος. Από τότε, ο στρατός δίνει μάχες στους δρόμους των πόλεων.

Σενάριο - σκηνοθεσία: Γιώργος Αυγερόπουλος

Επιτόπια έρευνα: Γιώργος Αυγερόπουλος

Έρευνα & οργάνωση θέματος: Μανώλης Φυλακτίδης

Διεύθυνση φωτογραφίας: Γιάννης Αυγερόπουλος

Οργάνωση - Διεύθυνση Παραγωγής: Αναστασία Σκουμπρή

Συντονισμός - επιμέλεια ερευνας: Άγγελος Αθανασόπουλος

Πρωτότυπη μουσική: Γιάννης Παξεβάνης

Μοντάζ: Γιάννης Μπιλήρης, Άννα Πρόκου

Δημοσιογραφική επιμέλεια ιστοσελίδας: Αποστόλης Καπαρουδάκης

Γραφικά: Σάκης Παλπάνας

Μία παραγωγή της Small Planet για την © ΕΡΤ 2008 - 2009

***Νυχτερινές Επαναλήψεις :***

**01.20 ΕΛΛΗΝΙΚΗ ΣΕΙΡΑ (Ε) «ΛΟΥΦΑ ΚΑΙ ΠΑΡΑΛΛΑΓΗ» (Ε) ημέρας W**

**03.00 ΣΑΝ ΣΗΜΕΡΑ ΤΟΝ 20ό ΑΙΩΝΑ (Ε)  W**

**03.15 ΕΛΛΗΝΙΚΗ ΣΕΙΡΑ «ΣΤΑ ΦΤΕΡΑ ΤΟΥ ΕΡΩΤΑ» (Ε) ημέρας  W**

**04.00 ΞΕΝΗ ΣΕΙΡΑ «ΟΙ ΕΞΙ ΑΔΕΛΦΕΣ» (E) ημέρας  GR**